# Arvika

### Fra Wikipedia, den frie encyklopedi

Arvika
Basisdata
Län | Värmlands län
Areal | 1 659 km²
Befolkning | 26 275
Befolkningstetthet | 15,84/km²

Arvika er en kommune i det svenske länet Värmlands län.

## [rediger] Geografi

Arvika ligger sørøst for Oslo, omtrent midtveis mellom Kongsvinger og Karlstad. Tettstedet Arvika (14 116 innbyggere, 2004) er stasjonsby på jernbanen mellom Oslo og Stockholm. Øvrige tettsteder i kommunen (innbyggertall i parentes) er Edane (766), Glava (205), Gunnarskog (289), Glava (205), Jössefors (740), Klässbol (297) og Sulvik (307). Omtrent 650 av innbyggerne i kommunen er norske (2004).

Tettstedet Arvika ligger ved Kyrkviken, en del av Glafsfjorden og vassdraget Byälven. Arvika er Sveriges innerste havn, og har via slusene i Säffle (ned til Vänern) og Trollhätte kanal til Göta älv vannforbindelse med Gøteborg. Det gikk tankbåter til Arvika helt til 1993.

I november 2000 førte store regnmengder til at vannstanden i Byälven økte med opptil 10 centimeter per døgn. Den 30. november 2000 ble det notert et vannivå på 48,36 meter over havet, som tilsvarer 3,14 meter over det normale. Flommen medførte store materielle skader i Arvika.

Avstander: Stockholm: ca 400 kilometer, Oslo: ca 150 kilometer (via Bjørkelangen), Riksgrensen: ca 50 kilometer, Kongsvinger: 80 kilometer, Karlstad: 70 kilometer.

## [rediger] Kultur

Arvika er kjent for et rikt kulturliv, sin lille størrelse tatt i betraktning. Byen har flere gallerier og museer, med Rackstadmuseet som det mest kjente. I Arvika ligger Musikhögskolan Ingesund, en av Sveriges seks musikkhøyskoler. Det arrangeres også flere musikkfestivaler i Arvika hver sommer, blant dem jazzfestivalen Jözzejassen og Arvikafestivalen.

Dansebandet Vikingarna kom opprinnelig fra Arvika, og valgte byen som åsted for sin aller siste konsert, 3. juli 2004.

## [rediger] Næringsliv

Som mange svenske tettsteder, har Arvika opplevd nedleggelse av storindustri. I byen har det vært både kjøleskapsfabrikk og tobakksfabrikk. Et EU-støttet omstillingsprosjekt har skapt nytt liv i den 18 000 kvadratmeter store nedlagte tobakksfabrikken, som nå huser 45 større og mindre virksomheter med over 300 ansatte og et utdanningssenter med over 500 studenter. Kjøleskapsfabrikken er overtatt av foretaket Coffee Queen, som produserer kaffetraktere og kaffeautomater. En annen stor aktør er varmepumpeprodusenten Thermia, som i 2005 ble oppkjøpt av det danske konsernet Danfoss. Ikke langt fra tettstedet Glava har den norske solcelleprodusenten Renewable Energy Corporation (REC) bygget en fabrikk for montasje av solcellepaneler.

Det produseres fremdeles tobakkvarer i Arvika. En liten virsomhet i den gamle tobakksfabrikken produserer tyggetobakk, og på industriområdet Vik har lokale krefter bygget opp snusprodusenten Rocker. Rocker Production AB ble i oktober 2006 kjøpt opp av det multinasjonale tobakkskonsernet Phillip Morris International, som ønsket seg inn på markedet for snus - hvor konsernet Swedish Match med sine mange merkevarer har dominert totalt med 99 prosent av det svenske markedet.

Største arbeidsgiver i Arvika er Volvo Wheel Loaders AB Arvikaverken, med omlag 1050 ansatte, som produserer hjullastere.

I Klässbol ligger Klässbols Linneväverier, et veveri som blant annet leverer duker til nobelprismiddagen, flere kongehus, samt både svenske og norske ambassader.

For få tiår siden var Arvika en viktig grensehandelsby, en rolle som i vesentlig grad er overtatt av Charlottenberg i Eda kommune etter at sistnevnte fikk eget utsalg av det svenske vinmonopolet Systembolaget. Charlottenberg ligger vesentlig nærmere riksgrensen (en drøy halvmil fra Morokulien). Arvika kommune har valgt å satse på sentrum, og har frem til nå vært negative til etableringer av kjøpesentre. Det er således enn så lenge ingen ordinære kjøpesentre i Arvika, og det meste av handel skjer i sentrum av Arvika. I Palmviken har Ica og Konsum et felles anlegg med hver sine store matvarebutikker. Det planlegges et kjøpesenterområde på Falleberget et stykke utenfor sentrum, med et totalt byggeareal på 20 000 kvadrameter. Senteret er et samarbeid mellom det danske entreprenørforetaket Ikast Byggeindustri A/S (IBI) og Konsum Värmland. Sistnevnte skal disponere en 10 000 kvadratmeter stor butikk på området.

## [rediger] Turisme

Arvikaområdet har et stort antall sjøer, flere naturreservater og milevis med vandrings- og kanoruter. Utover naturen er kulturen Arvikas største trekkplaster, og byen gjestes hvert år av et stort antall kultur- og musikkinteresserte. Arvikafestivalen er det største arrangementet med opptil 15 000 solgte billetter (2003).

Rackstadmuseet viser kunst fra medlemmene i Rackstadkolonien, en gruppe svenske kunstnere som samlet seg i Arvika etter forrige århundreskifte. Kjøretøysmuseet Arvika Fordonsmuseum har samlet 200 år med kjøretøyer (med hovedvekt på biler og motorsykler). Hvert år blir det i Brunskog arrangert en "slik-var-det-i-gamle-dager-festival" kalt Gammelvala (den gamle verden), hvor det i en uke blir utført håndverk og handel som for 150 år siden. Klässbols Linneväverier er også et yndet utfartsmål.

## [rediger] Kjente personer fra Arvika

- Christian Eriksson (1859-1935) - skulptør, grunnlegger av Rackstadkolonien
- Vikingarna - danseband
- Kenny Bräck - racerbilfører i Indy Racing League (fra Glava)

## [rediger] Vennskapsbyer

- Kongsvinger i Norge
- Skive i Danmark
- Ylöjärvi i Finland

## [rediger] Se også

- Arvikafestivalen

## [rediger] Eksterne lenker

- Arvika kommune
- Arvikafestivalen
- Gammelvala

Värmlands län

Arvika | Eda | Filipstad | Forshaga | Grums | Hagfors | Hammarö | Karlstad | Kil | Kristinehamn | Munkfors | Storfors | Sunne | Säffle | Torsby | Årjäng

Hentet fra «http://no.wikipedia.org../../../a/r/v/Arvika.html»

Kategori: Kommuner i Värmlands län

##### Views

- Artikkel
- Diskusjon
- Nåværende versjon

##### prosjektrelatert

- Hjelp
- Ny bruker?
- Prosjektportal
- Last opp fil
- Tinget

##### Søk

##### Andre språk

- Deutsch
- Français
- Galego
- Nederlands
- Norsk (nynorsk)
- Polski
- Српски / Srpski
- Suomi
- Svenska
- Volapük